CELEX: 62010TN0130
Language: el
Date: 2010-03-17 00:00:00
Title: Υπόθεση T-130/10: Προσφυγή της 17ης Μαρτίου 2010 — Lux Management κατά ΓΕΕΑ — Zeis Excelsa (KULTE)

22.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 134/46
            
         Προσφυγή της 17ης Μαρτίου 2010 — Lux Management κατά ΓΕΕΑ — Zeis Excelsa (KULTE)
   (Υπόθεση T-130/10)
   2010/C 134/75
   Γλώσσα του δικογράφου της προσφυγής: η αγγλική
   
      Διάδικοι
   
   
      Προσφεύγουσα: Lux Management Holding SA (Λουξεμβούργο, Λουξεμβούργο) (εκπρόσωπος: S. Mas, δικηγόρος)
   
      Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αντίδικος ενώπιον του τμήματος προσφυγών: Zeis Excelsa SPA (Montegranaro, Ιταλία)
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να κηρύξει την απόφαση του τέταρτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) της 15ης Ιανουαρίου 2010, στην υπόθεση R 712/2008-4, ως άνευ αντικειμένου,
            
         
               —
            
            
               άλλως, να ακυρώσει την απόφαση τέταρτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) της 15ης Ιανουαρίου 2010 στην υπόθεση R 712/2008-4, καθόσον δεν έλαβε υπόψη τα αποδεικτικά στοιχεία που προσκόμισε η προσφεύγουσα,
            
         
               —
            
            
               άλλως, να ακυρώσει την απόφαση του τέταρτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) της 15ης Ιανουαρίου 2010 στην υπόθεση R 712/2008-4, καθόσον στερείται αιτιολογίας όσον αφορά την εκ μέρους της αντιδίκου ανοχή του καταχωρισμένου κοινοτικού σήματος το οποίο αφορά η αίτηση εκπτώσεως, και
            
         
               —
            
            
               να καταδικάσει το ΓΕΕΑ στα δικαστικά έξοδα.
            
         
      Ισχυρισμοί και κύρια επιχειρήματα
   
   
      Καταχωρισμένο κοινοτικό σήμα το οποίο αφορά η αίτηση εκπτώσεως: Το εικονιστικό σήμα “KULTE” για προϊόντα των κλάσεων 14, 18 και 25
   
      Δικαιούχος του κοινοτικού σήματος: Η προσφεύγουσα
   
      Αιτών την έκπτωση του δικαιούχου του κοινοτικού σήματος: Η αντίδικος ενώπιον του τμήματος προσφυγών
   
      Σήμα του οποίου δικαιούχος είναι η αιτούσα την έκπτωση: Το καταχωρισμένο ιταλικό εικονιστικό σήμα «CULT», για όλα τα προϊόντα της κλάσεως 25· το καταχωρισμένο στη Γαλλία και στις χώρες Benelux διεθνές εικονιστικό σήμα «CULT», για προϊόντα των κλάσεων 14, 18 και 25
   
      Απόφαση του τμήματος ακυρώσεως: Ακυρώνει μερικώς την καταχώριση του κοινοτικού σήματος το οποίο αφορά η αίτηση εκπτώσεως
   
      Απόφαση του τμήματος προσφυγών: Απορρίπτει την προσφυγή
   
      Λόγοι ακυρώσεως: Παράβαση του άρθρου 43 του κανονισμού 207/2009 του Συμβουλίου, καθόσον το τμήμα προσφυγών παρέλειψε να κρίνει ότι η απόφασή του κατέστη άνευ αντικειμένου λόγω του ότι οι διάδικοι κατέληξαν σε συμφωνία όσον αφορά τη συνύπαρξη των επίμαχων σημάτων και λόγω της συνακόλουθης υποβολής αιτήσεως ανακλήσεως· παράβαση του άρθρου 6, παράγραφος 1, της Ευρωπαϊκής Σύμβασης για την Προάσπιση των Δικαιωμάτων του ανθρώπου και των Θεμελιωδών Ελευθεριών, καθόσον το τμήμα προσφυγών αρνήθηκε να εξετάσει νέα αποδεικτικά στοιχεία τα οποία προσκόμισε η προσφεύγουσα· παράβαση του άρθρου 57, παράγραφος 2, του κανονισμού 207/2009 του Συμβουλίου, καθόσον το τμήμα προσφυγών εκτίμησε εσφαλμένως το περιεχόμενο των υποβληθέντων αποδεικτικών στοιχείων και παρέλειψε να αιτιολογήσει την απόδειξη της εκ μέρους της ενώπιον του τμήματος προσφυγών αντιδίκου ανοχή του καταχωρισμένου κοινοτικού σήματος το οποίο αφορά η αίτηση εκπτώσεως.